[{"text_idx": "#000004", "text": "Konatig\u0302u kun la batalantoj, kiuj savas germanan arbaron 12 000-jarag\u0302an de la transformado en karbominejo"}, {"text_idx": "#000007", "text": "La arbaro de Hambach (de: Hombacher Forst) situas en la germana lando Nordrejn-Vestfalio. G\u0302i ag\u0302as 12 000 jarojn kaj estig\u0302is en la lasta glaciepoko. Tamen, restas nuntempe nur 10% el la originalaj 5 000 hektaroj."}, {"text_idx": "#000008", "text": "Tiu parto de la arbaro de Hambach estas en tiu c\u0302i momento protektata. La germana giganto de la energio RWE, kiu ac\u0302etis la arbaron en 1978, preparig\u0302is, malgrau\u0306 furiozaj protestoj, por tranc\u0302i tion kio restas de la antikva arbaro por pligrandigi unu el siaj subc\u0302ielaj minejoj. Komence de oktobro 2018, (fr) tribunalo ordonis al RWE suspendi siajn programojn. Dume, alia proceso por protekti la arbaron estas pendanta. Kvankam tio reprezentas gravan atingon por tiuj kiuj laboris por protekti la arbaron, la lukto estas tute ne finita. Ekde 2012, multaj aktivuloj okupas Hambach kaj estas decidintaj savi g\u0302in definitive kaj c\u0302esigi la karbo-ekstraktadon en Germanio."}, {"text_idx": "#000009", "text": "La defendantoj de la arbaro"}, {"text_idx": "#000010", "text": "Strobo, unu el la aktivistinoj kiuj log\u0302as en la arbaro de Hambach, diris al ni ke s\u0302i \u201cdecidis log\u0302i en la arbaro kaj meti sian korpon antau\u0306 la buldozoj\u201c."}, {"text_idx": "#000011", "text": "La aktivistoj konstruis kabanojn en la arboj kaj instalis barikadojn sur la stratoj por haltigi la ministan kompanion kaj malhelpi al la policaj veturiloj veni kaj liberigi la vojon por RWE."}, {"text_idx": "#000012", "text": "En septembro, (fr) la autoritatoj de la germana lando Nordrejn-Vestfalio ordonis la forpelon de la ekologiaj aktivistoj por liberigi la spacon kaj permesi la vastigon de la karbominejo."}, {"text_idx": "#000013", "text": "Lou, alia aktivulino, rakontis ke \u201cla homoj kiuj eligis min el la kabanoj estis profesiaj grimpistoj. Ili venis kun gruoj, levplatformoj kaj lignorikoltmas\u0302inoj por detrui la arbojn kaj malfermi la vojon g\u0302is la okupita zono por povi kunporti la pezajn ekipaj\u0302ojn kaj eligi la homojn el la kabanoj.\u201d"}, {"text_idx": "#000014", "text": "\u201cNe temas nur pri la arbaro\u201d"}, {"text_idx": "#000015", "text": "Alai aktivulino, Momo, ligas la lukton por savi la arbaron de Hambach al aliaj luktoj por klimata justeco: \u201cNi produktas nuntempe grandan procenton de karbaj emisioj mondskale, kio influas la klimatan s\u0302ang\u0302on, kaj pro tio homoj de la sudaj landoj devas fug\u0302i. Tiu lukto reprezentas pli ol la detruado de arbaro\u201d."}, {"text_idx": "#000016", "text": "Lou konsentas. Por s\u0302i, \u201ctemas pri parto de pli grava tutmonda lukto. Tio kio okazas tie c\u0302i, la ekstraktado de karbo kiu dau\u0306rigas la klimatan s\u0302ang\u0302on, estas tergloba problemo. Estis tre grava por mi veni c\u0302i tien kaj sproni tiun lukton, esti solidara kun la lukto de tie c\u0302i kaj la luktoj de la tuta mondo, kontrau\u0306 la klimata s\u0302ang\u0302o, la kapitalismo kaj la rasismo. Tio estas parto de multe pri granda lukto kontrau\u0306 la ekzistanta g\u0302enerala sistemo\u201d."}, {"text_idx": "#000017", "text": "Konstrui pontojn inter la klimataktivistoj kaj la karboministoj"}, {"text_idx": "#000019", "text": "La sekvoj por la karboministoj kaj la aliaj laboristoj ricevis multan atenton en la publika debato pri la elimino de la karbo. Tie c\u0302i la laboro de Christopher ig\u0302as grava."}, {"text_idx": "#000020", "text": "Christopher partoprenas en la movado pri klimata justeco kaj laboris kun komunumoj trafitaj de la mineja ekspluatado. Li organizis la unuajn renkontig\u0302ojn inter la ministoj de lignito kaj la aktivistoj por klimata justeco au\u0306 la \u201cpacemajn diskutojn\u201d kiel li nomas ilin, c\u0302ar \u201cekzistis tro da konfronto\u201d lau\u0306 lia opinio."}, {"text_idx": "#000021", "text": "Christopher kunigis la karboministojn kaj la aktivistojn pri klimato."}, {"text_idx": "#000022", "text": "\u201cNi diskutis pri la klimata s\u0302ang\u0302o kaj pri la lignito, pri la laboro kaj la transformado de la ekonomio. Tio koncernas ne nur la laborpostenojn en la industrio de la lignito. Kiam ni c\u0302esas elmini la ligniton, ni ne nur eliminas la plej grandan fonton de emisioj el Eu\u0306ropo, ni ankau\u0306 neprigas debaton pri aliaj ekonomiaj sektoroj: kian tipon de ekonomio ni deziras? Ni komencis la konversacion kun la ministoj de lignito\u201d, diris Christopher."}, {"text_idx": "#000023", "text": "\u201cNe ekzistas laboro sur morta planedo\u201d diras tiu banderolo en manifestacio por protekti la arbaron de Hambach"}, {"text_idx": "#000024", "text": "La povo de unuigita movado"}, {"text_idx": "#000025", "text": "Maria Fernanda el Kolombio log\u0302as en Germanio dum 22 jaroj. S\u0302i ankau\u0306 partoprenas la agadojn por savi la arbaron de Hambach. Temas pri grava batalo kaj por s\u0302i kaj por la kolombiaj indig\u0302enaj popoloj, c\u0302ar la detruado fare de RWE tus\u0302is ankau\u0306 la arbarojn de ilia lando."}, {"text_idx": "#000026", "text": "\u201cPasintjare, rakontas s\u0302i, kelkaj indig\u0302enaj virinoj el Kolombio iris al Germanio por postuli la fermon de tieaj karbominejoj\u201d. S\u0302i laboris kiel interpretistino por la indig\u0302enoj."}, {"text_idx": "#000029", "text": "Christopher diras ke \u201cestas bona sento ke ni sukcesis konstrui grandan kaj diversecan movadon en mallonga tempo, kio estas necesa por batali kontrau\u0306 la klimata s\u0302ang\u0302o.\u201d"}, {"text_idx": "#000030", "text": "Por Maria Fernanda, temas pri vekig\u0302o de homoj kiuj ekkonsciis pri tio, ke ili \u201cbezonas ne nur monon, ili dependas de la fruktodona tero, de la akvo, de la aero, por mang\u0302i kaj vivi. Tio estas la bona momento por kunveni kaj kunig\u0302i\u201d, s\u0302i diras."}, {"text_idx": "#000031", "text": "Kaj per la kunvenado, Momo opinias ke ili sendas fortan mesag\u0302on al la germana registaro dirante ke tio estis tro kaj ke la solidareco de miloj da personoj montras ilian kunigan forton."}, {"text_idx": "#000032", "text": "Subc\u0302iela manifestacio por la fino de karbo super la minejo apud la arbaro de Hambach. Foto: Leon Enrique"}, {"text_idx": "#000033", "text": "Aktivistoj kiel Lou kaj Strobo, kiuj konstruis kabanojn en la arboj, ne forlasos la batalon. La kabanoj estis detruitaj de la polico, sed la aktivistoj komencis rekonstrui ilin."}, {"text_idx": "#000034", "text": "Strobo konkludas: \u201cIli forkondukas nin de la kabanoj, sed ili ne povas forpeli movadon, ili ne povas forpeli la ideojn, por kiuj ni batalas\u201d."}, {"text_idx": "#000035", "text": "Civitanaj komunikilojEkonomio kaj komercoInternaciaj rilatojMedioProtesto"}, {"text_idx": "#000043", "text": "Retpos\u0302to (ne estos publikigata) (deviga)"}, {"text_idx": "#000044", "text": "Aboni komentojn de c\u0302i tiu artikolo per retpos\u0302to"}, {"text_idx": "#000047", "text": "Speciala danko al niaj multaj subtenantoj"}, {"text_idx": "#000048", "text": "Bonvolu subteni nian gravan laboron"}]